આપણું મહામોંઘું યુવાધન વિદેશ જઇ રહ્યું છે તેને અટકાવવા માટે કેન્દ્ર સરકારે પગલાં ભરવા જોઇએ. આપણા વિદ્યાર્થીઓને સસ્તુ ભણતર અને ઝડપથી નોકરી જો આપણે આપી શકતા હોઇએ તો તે વિદ્યાર્થીઓ ભારત બહાર વિદેશમાં ચાલ્યા જતા અટકી શકે છે. આપણે શા માટે સ્કીલયુક્ત મેનપાવરનો ઉપયોગ કરી શકતા નથી તે સમજાતું નથી. આપણું સ્કીલ વિદેશમાં ભણે છે અને વિદેશમાં કમાય છે અને વિદેશમાં જ ખર્ચે છે. આ સ્થિતિ હાલના શાસકો માટે લાલબત્તી સમાન છે. ભારતના વિદ્યાર્થીઓએ એક જ વર્ષમા માત્ર અમેરિકામાં અભ્યાસ કરવા પાછળ 654 કરોડ ડોલરનો ખર્ચ કર્યો છે જેમાં આગલા વર્ષની તુલનાએ 30 ટકાનો મોટો ઉછાળો છે. આ રૂપિયાની સામે અમેરિકાએ ભારતમાં માત્ર 237 કરોડ ડોલરનું સીધું વિદેશ મૂડીરોકાણ કર્યું છે. અમેરિકન પ્રેસિડેન્ટ ડોનાલ્ડ ટ્રમ્પની ફર્સ્ટ અમેરિકા નિતી કામ કરી ગઇ છે. ભારતના વિદ્યાર્થીઓ ઉચ્ચ અભ્યાસ માટે અમેરિકા જાય છે અને ત્યાં જ નોકરી પસંદ કરે છે અને તેમનો 90 ટકા ખર્ચ પણ અમેરિકામાં જ થાય છે. આપણી સ્કીલનો અમેરિકા જો ઉપયોગ કરી શકતું હોય તો આપણે જ આપણી સ્કીલનો ઉપયોગ કેમ કરી શકતા નથી તે પ્રશ્ન છે.